Sophie Hæstorp Andersen (S), 2009-04-21:
Hårde stoffer er forbudte, og derfor skal staten ikke tilbyde narkomaner et roligt, rent og ugeneret sted, hvor de kan indtage deres junk.
Sådan er der mange, der mener, men spørgsmålet er, om de, der har den holdning, nogen sinde har gået en tur i vores større byer i Danmark, og har set de menneskelige skæbner, der lever i områderne rundtomkring.
Og er det flertal i virkeligheden så stort, når det kommer til stykket?
En undersøgelse for nylig viste faktisk, at 81 pct. af den danske befolkning støtter op om tiltag som f.eks. sundhedsrum, hvor stofmisbrugere kan indtage deres stoffer uden at blive forfulgt.
I regeringens handlingsplan mod narkotikamisbrug står der, at fixerum er udtryk for en legaliseringstendens i forbindelse med hårde stoffer.
Det har vi også hørt ministeren sige i dag.
Kampen mod narko har nu stået på i over 30 år, og hver dag kan vi se ofrene herfor, men hvem hjælper dem?
Stofmisbrugere skal have al den støtte, samfundet kan give dem for at hjælpe dem ud af deres afhængighed.
Stofmisbrugere lever et uværdigt liv, en uværdig tilværelse som jagede dyr.
Af angst for at få konfiskeret deres stoffer, tager de stofferne på åben gade og i kælderskakte, i trappeomgange, på legepladser og andre steder, hvor de føler sig ugenerte.
Konsekvenserne er følgesygdomme, yderligere udstødning og fuldstændig tab af værdighed.
Vi – og det er de partier, der har fremsat det her forslag i dag - taler i stedet for for oprettelsen af sundhedsrum.
I forslaget står der fixerum, men det oprindelige forslag indeholdt faktisk ordet sundhedsrum.
Det gør vi, fordi sundhedsrum er et sted, hvor basal førstehjælp og omsorg er i centrum, og hvor stofmisbrugere ikke bliver stressede og jagtede.
Det er det bedste udgangspunkt for, at samfundet kan få startet en ligeværdig dialog og vise, at man tror på en gensidig respekt, hvor svært det end måtte være.
Ved at tilbyde stofmisbrugere den lille luns af værdighed, at de ikke skal trække bukserne ned i fuld offentlighed, men får et roligt sted, hvor de kan være, og hvor der er sundhedsrådgivning og rene sprøjter, kan vi tilbyde narkomaner den værdighed, vi tror det er vigtigt at de oplever, hvis de skal ud af deres misbrug.
Som det er i dag, er det de stofafhængige, der betaler prisen for os stoffries frelste meninger om, at et fixerum er en blåstempling af narkotika.
Hårde stoffer skal fortsat være forbudt, men Danmark skal skifte fokus, så de mennesker, der er misbrugere, bliver hjulpet og ikke straffet.
Flere gange i debatten i dag er der blevet spurgt om, hvordan man så afgrænser.
I de lande, der har etableret sundhedsrum eller fixerum, kært barn har mange navne, er det sådan, at man har samarbejdet tæt med politiet om at oprette dem.
Man har besluttet, at man ikke sælger stoffer i rummene – den idé indeholder vores forslag også - man må kun være i besiddelse af det.
I Tyskland har man valgt én model, i Norge har man valgt en anden model, Holland og Schweiz har valgt forskellige modeller, og det skal vi i Danmark også gøre den dag, vi beslutter os for at tillade, at man fixer i de her sundhedsrum, vi allerede har etableret, f.eks. i København.
Men at man skal finde en løsning, er helt sikkert, for vi kan ikke leve med, at der i dag er mennesker, som dagligt oplever overdoser, uden at der er nogen, der har mulighed for at hjælpe dem; at folk oplever, at de fixer sig forkert, uden at der er nogen, der har mulighed for at hjælpe dem; eller at folk i yderste konsekvens ligger og dør, uden at der er nogen, der har mulighed for at hjælpe dem.
Derfor støtter Socialdemokratiet selvfølgelig det beslutningsforslag, vi selv har været med til at fremsætte, og derfor forstår vi ikke den kritik, som regeringen og også Venstre er kommet med i den her sag.
Tak for ordet.